Bintang ‘Wednesday’ Jenna Ortega Memperoleh 10 Juta Pengikut Instagram Dalam Tempoh 10 Hari
Populariti bintang utama Wednesday Jenna Ortega terus meningkat apabila jumlah pengikut Instagramnya meningkat sebanyak 10 juta dalam tempoh 10 hari sejak siri itu mula ditayangkan di Netflix. Sebelum siri itu ditayangkan di Netflix, Ortega mempunyai 9.3 juta pengikut Instagram, dan apabila Wednesday mula tersedia di Netflix, jumlah pengikutnya terus meningkat secara mendadak, sehingalah melepasi angka 20 juta pengikut pada Ahad yang lalu, menurut tangkap layar yang dikongsikan portal hiburan Pop Crave di Twitter.  Pelakon berusia 20 tahun itu memainkan watak Wednesday Addams dalam siri terbaru Tim Burton, yang juga telah mencipta hit baharu untuk Netflix. Siri 8-episod itu telah ditonton sebanyak 341.23 juta jam dalam tempoh seminggu tayangannya, sekaligus memegang rekod jumlah tontonan tertinggi bagi siri TV berbahasa-Inggeris di Netflix, mengatasi Musim 4 Stranger Things. Komedi gelap dan estetika goth yang ditampilkan dalam rancangan itu telah mencetuskan banyak meme di media sosial, sekaligus menjadi salah satu faktor yang melonjakkan populariti Ortega dalam masa yang sangat singkat. Wednesday ialah siri lapan episod yang digambarkan sebagai komedi remaja yang akan menjadi misteri-supernatural. Siri aksi langsung itu diterajui oleh Jenna Ortega (Yes Day) yang juga merupakan projek TV pertamanya sebagai peneraju utama. Dia turut disertai Catherine Zeta-Jones sebagai Morticia Addams, Luis Guzmán sebagai Gomez Addams, Victor Dorobantu sebagai Thing, Isaac Ordonez sebagai Pugsley Addams, dan George Burcea sebagai Lurch. 